PMIndiaData/PMIndiaSum huggingface dataset:
കലൈഞ്ജര്‍ കരുണാനിധിയുടെ നിര്യാണത്തില്‍ പ്രധാനമന്ത്രി അനുശോചിച്ചു

കലൈഞ്ജര്‍ കരുണാനിധിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. 'കലൈഞ്ജര്‍ കരുണാനിധിയുടെ നിര്യാണം അങ്ങേയറ്റം ദുഃഖജനകമാണ്. ജനപിന്തുണയുള്ള നേതാവിനെയും മികച്ച ചിന്തകനെയും എഴുത്തുകാരനെയും അതികായനെയുമാണ് നമുക്കു നഷ്ടമായത്. അദ്ദേഹത്തിന്റെ ജീവിതം പാവങ്ങള്‍ക്കും പാര്‍ശ്വവല്‍ക്കരിക്കപ്പെട്ടവര്‍ക്കുമായി ഉഴിഞ്ഞുവെക്കപ്പെട്ടതായിരുന്നു. പ്രാദേശികതയ്‌ക്കൊപ്പം ദേശപുരോഗതിക്കായും കലൈഞ്ജര്‍ കരുണാനിധി നിലകൊണ്ടു. അദ്ദേഹം തമിഴ്‌നാട്ടുകാരുടെ ക്ഷേമത്തിനായി ദൃഢചിത്തതയോടെ, പ്രതിജ്ഞാബദ്ധമായി നിലകൊള്ളുകയും തമിഴ്‌നാടിന്റെ ശബ്ദം ഫലപ്രദമായി കേള്‍ക്കപ്പെടുന്നു എന്ന് ഉറപ്പുവരുത്തുകയും ചെയ്തു. കരുണാനിധി ജിയുമായി പലതവണ ഇടപഴകാനുള്ള അവസരം എനിക്കു ലഭിച്ചിട്ടുണ്ട്. നയങ്ങളെ ഉള്‍ക്കൊള്ളാനുള്ള കഴിവും സാമൂഹ്യക്ഷേമത്തിനു നല്‍കിവന്ന ഊന്നലും അദ്ദേഹത്തിന്റെ സവിശേഷതകളാണ്. ജനാധിപത്യ മൂല്യങ്ങളോടു ശക്തമായ പ്രതിബദ്ധത പുലര്‍ത്തിയിരുന്ന അദ്ദേഹം അടിയന്തരാവസ്ഥയെ ശക്തമായി എതിര്‍ത്തിരുന്നത് എന്ന് ഓര്‍ക്കപ്പെടും. കരുണാനിധി ജിയുടെ ദുഃഖാര്‍ത്തരായ കുടുംബാംഗങ്ങളുടെയും എണ്ണിയാലൊടുങ്ങാത്ത അനുയായികളുടെയും വ്യസനത്തില്‍ പങ്കുചേരുന്നു. ഇന്ത്യക്ക്, വിശേഷിച്ച് തമിഴ്‌നാടിന്, അദ്ദേഹത്തിന്റെ നിര്യാണം തീരാനഷ്ടമാണ്. അദ്ദേഹത്തിന്റെ ആത്മാവിനു ശാന്തി ലഭിക്കട്ടെ', പ്രധാനമന്ത്രി പറഞ്ഞു.
കൊറിയ സന്ദര്‍ശനത്തിനു മുന്നോടിയായി പ്രധാനമന്ത്രി പുറപ്പെടുവിച്ച പ്രസ്താവന

പ്രസിഡന്റ് മൂണ്‍ ജെയിന്റെ ക്ഷണമനുസരിച്ചു ഞാന്‍ റിപ്പബ്ലിക് ഓഫ് കൊറിയ സന്ദര്‍ശിക്കുകയാണ്. റിപ്പബ്ലിക് ഓഫ് കൊറിയയിലേക്കുള്ള എന്റെ രണ്ടാമത്തെ സന്ദര്‍ശനമാണ് ഇത്. പ്രസിഡന്റ് മൂണുമായുള്ള രണ്ടാമത് ഉച്ചകോടി സന്ദര്‍ശനവുമാണ് ഇത്. കഴിഞ്ഞ ജൂലൈയില്‍ പ്രസിഡന്റ് മൂണ്‍ ജെയിനിനെയും പ്രഥമവനിത കിം ജംഗ് സൂക്കിനെയും ഇന്ത്യയില്‍ സ്വീകരിക്കാന്‍ ഞങ്ങള്‍ക്ക് അവസരം ലഭിച്ചിരുന്നു. റിപ്പബ്ലിക്ക് ഓഫ് കൊറിയയിലേക്കുള്ള എന്റെ സന്ദര്‍ശനം ഞങ്ങളുടെ ബന്ധത്തിന്റെ പ്രാധാന്യത്തെ പ്രതിഫലിപ്പിക്കുന്നു. നാം റിപ്പബ്ലിക്ക് ഓഫ് കൊറിയയെ വിലപ്പെട്ട ഒരു സുഹൃത്തായി പരിഗണിക്കുന്നു. നമുക്ക് കൊറിയയുമായി തന്ത്രപരമായ സവിശേഷ പങ്കാളിത്തമുണ്ട്. സഹ ജനാധിപത്യ രാജ്യങ്ങളെന്ന നിലയില്‍, ഇന്ത്യക്കും കൊറിയയ്ക്കും പ്രാദേശികവും ആഗോളവുമായ സമാധാനം സംബന്ധിച്ചു സമാനമായ മൂല്യങ്ങളും കാഴ്ചപ്പാടുമാണ് ഉള്ളത്. സഹ കമ്പോള സമ്പദ്‌വ്യവസ്ഥകളെന്ന നിലയില്‍, നമ്മുടെ ആവശ്യങ്ങളും ശക്തികളും പരസ്പര പൂരകമാണ്. നമ്മുടെ 'മെയ്ക്ക് ഇന്‍ ഇന്ത്യ' മുന്നേറ്റത്തിലും 'സ്റ്റാര്‍ട്ട് അപ് ഇന്ത്യ', 'ക്ലീന്‍ ഇന്ത്യ' എന്നീ പദ്ധതികളിലും കൊറിയ ഒരു പ്രധാന പങ്കാളിയാണ്. അടിസ്ഥാന ശാസ്ത്രം മുതല്‍ ആധുനിക ശാസ്ത്രം വരെ നീളുന്ന മേഖലകളിലുള്ള സംയുക്ത ഗവേഷണം ഉള്‍പ്പെടെ ശാസ്ത്ര, സാങ്കേതികവിദ്യാ രംഗങ്ങളില്‍ നാം തമ്മില്‍ മെച്ചപ്പെട്ട സഹകരണം നിലനില്‍ക്കുന്നു. ജനങ്ങള്‍ തമ്മിലുള്ള ബന്ധമാണ് ഇരു രാജ്യങ്ങളും തമ്മിലുള്ള സുഹൃദ്ബന്ധത്തിന്റെ ആണിക്കല്ല്. കഴിഞ്ഞ നവംബറില്‍ അയോധ്യയില്‍ നടന്ന ദീപോത്സവ് ഫെസ്റ്റിവലില്‍ പ്രഥമ വനിതയെ തന്റെ പ്രത്യേക പ്രതിനിധി ആയി അയയ്ക്കാന്‍ പ്രസിഡന്റ് മൂണ്‍ കൈക്കൊണ്ട തീരുമാനം നമ്മെ ഏറെ സ്പര്‍ശിച്ചിരുന്നു. നമ്മുടെ ആക്റ്റ് ഈസ്റ്റ് നയവും കെനിയയുടെ ന്യൂ സതേണ്‍ നയവും തമ്മിലുള്ള പൊരുത്തം വഴി പരസ്പരബന്ധം ആഴമേറിയതായിത്തീര്‍ന്നു. ഭാവി മുന്‍നിര്‍ത്തി ജനങ്ങള്‍ക്കും അഭിവൃദ്ധിക്കും സമാധാനത്തിനുമായുള്ള പങ്കാളിത്തത്തിനായി ഒരുമിച്ചു പ്രവര്‍ത്തിക്കുക വഴി ബന്ധത്തെ മുന്നോട്ടു നയിക്കാന്‍ നാം പ്രതിജ്ഞാബദ്ധരാണ്. ഈ സന്ദര്‍ശന വേളയില്‍ പ്രസിഡന്റ് മൂണുമായുള്ള ചര്‍ച്ചകള്‍ക്കപ്പുറം, ഞാന്‍ ബിസിനസ് നേതാക്കള്‍, ഇന്ത്യന്‍ സമൂഹത്തിലെ അംഗങ്ങള്‍, ജീവിതത്തിലെ എല്ലാ മേഖലകളില്‍ നിന്നുംുള്ള പ്രമുഖര്‍ എന്നിവരുമായി കൂടിക്കാഴ്ച നടത്തും. പ്രധാനപ്പെട്ട ഈ പങ്കാളിത്തം ശക്തിപ്പെടുത്താന്‍ ഈ സന്ദര്‍ശനം ഞങ്ങളെ സഹായിക്കുമെന്ന് എനിക്ക് ഉറപ്പുണ്ട്.
കുല്‍ദീപ് നയ്യാരുടെ നിര്യാണത്തില്‍  പ്രധാനമന്ത്രി  അനുശോചിച്ചു

മുതിര്‍ന്ന പത്രപ്രവര്‍ത്തകനും മുന്‍ രാജ്യസഭാംഗമായ കുല്‍ദീപ് നയ്യാരുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘കുല്‍ദീപ് നയ്യാര്‍ നമ്മുടെ കാലത്തെ വലിയ ബുദ്ധിജീവിയായിരുന്നു വീക്ഷണങ്ങളിലെ വിശാലതയും, നിര്‍ഭയത്വവും കൊണ്ട് അദ്ദേഹം നിരവധി വര്‍ഷങ്ങള്‍ കര്‍മ്മനിരതനായി. അടിയന്തിരാവസ്ഥയ്‌ക്കെതിരായ അദ്ദേഹത്തിന്റെ ശക്തമായ നിലപാടും പൊതുജന സേവനവും, മെച്ചപ്പെട്ട ഇന്ത്യക്കുവേണ്ടിയുള്ള പ്രതിബദ്ധതയും എക്കാലവും സ്മരിക്കപ്പെടും. അദ്ദേഹത്തിന്റെ വേര്‍പാടില്‍ ദുഃഖിക്കുന്നു. എന്റെ അനുശോചനമറിയിക്കുന്നു.’ പ്രധാനമന്ത്രി പറഞ്ഞു.
സ്‌ക്കീയിംഗില്‍ ഇന്ത്യയ്ക്ക് ആദ്യ അന്താരാഷ്ട്ര മെഡല്‍ നേടിയ ആഞ്ചല്‍ ഠാക്കൂറിനെ പ്രധാനമന്ത്രി അഭിനന്ദിച്ചു

തുര്‍ക്കിയില്‍ നടന്ന എഫ്.ഐ.എസ്. അന്താരാഷ്ട്ര സ്‌ക്കീയിംഗ് മത്സരത്തില്‍ മെഡല്‍ നേടിയ കുമാരി ആഞ്ചല്‍ ഠാക്കൂറിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. സ്‌ക്കീയിംഗില്‍ ഇന്ത്യയ്ക്ക് ലഭിക്കുന്ന ആദ്യ അന്താരാഷ്ട്ര മെഡലാണ് ഇത്. ‘സ്‌ക്കീയിംഗില്‍ ഒരു അന്താരാഷ്ട്ര മെഡല്‍ നേടിയ ആഞ്ചല്‍ ഠാക്കൂറിന് അഭിനന്ദനങ്ങള്‍ !. തുര്‍ക്കിയില്‍ നടന്ന അന്താരാഷ്ട്ര സ്‌ക്കീയിംഗ് മത്സരത്തില്‍ താങ്കളുടെ ചരിത്ര നേട്ടത്തില്‍ രാജ്യം മുഴുവനും ഹര്‍ഷോന്മാദത്തിലാണ്. ഭാവി ഉദ്യമങ്ങള്‍ക്ക് എല്ലാവിധ ഭാവുകങ്ങളും ആശംസിക്കുന്നു,’ പ്രധാനമന്ത്രി പറഞ്ഞു.
കാലാവസ്ഥാ വ്യതിയാനം സംബന്ധിച്ച ഐക്യരാഷ്ട്ര കണ്‍വെന്‍ഷനുള്ള ഇന്ത്യയുടെ രണ്ടാമത് ദ്വൈവാര്‍ഷിക റിപ്പോര്‍ട്ട് മന്ത്രിസഭ അംഗീകരിച്ചു

കാലാവസ്ഥാ വ്യതിയാനം സംബന്ധിച്ച ഐക്യരാഷ്ട്ര സഭയുടെ ചട്ടക്കൂട് കണ്‍വെന്‍ഷനുള്ള (യു.എന്‍.എഫ്.സി.സി.സി) ഇന്ത്യയുടെ രണ്ടാം ദ്വൈവാര്‍ഷിക റിപ്പോര്‍ട്ട് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതിയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകരിച്ചു. മുഖ്യ സവിശേഷതകള്‍ 1. യു.എന്‍.എഫ്.സി.സി.സി. യ്ക്കുള്ള ഇന്ത്യയ്ക്കുള്ള പുതുക്കിയ ദ്വൈവാര്‍ഷിക റിപ്പോര്‍ട്ടാണിത്. അഞ്ച് പ്രധാനഘടകങ്ങളാണ് ഇതിലടങ്ങിയിട്ടുള്ളത്- ദേശീയ സാഹചര്യങ്ങള്‍ ; ദേശീയ ഹരിത വാതക പട്ടിക, ലഘൂകരണ നടപടികള്‍, ധനസ്ഥിതി, സാങ്കേതികവിദ്യ, ശേഷി വികസന ആവശ്യങ്ങള്‍, ആഭ്യന്തരമായി ലഭിക്കുന്ന സഹായം, പരിശോധനാ സംവിധാനങ്ങള്‍ മുതലായവ ഇതില്‍ ഉള്‍പ്പെടും. 2. ദേശീയ തലത്തില്‍ നടത്തിയ നിരവധി പഠനങ്ങളെ അടിസ്ഥാനമാക്കിയാണ് റിപ്പോര്‍ട്ട് തയ്യാറിക്കിയിട്ടുള്ളത്. 3. വിവിധ തലങ്ങളിലെ വിശകലനങ്ങള്‍ക്ക് റിപ്പോര്‍ട്ട് വിധേയമാക്കിയിട്ടുണ്ട്. കാലാവസ്ഥാ വ്യതിയാന അഡീഷണല്‍ സെക്രട്ടറിയുടെ നേതൃത്വത്തില്‍ വിദഗ്ദ്ധരടങ്ങിയ സാങ്കേതിക ഉപദേശക സമിതി, ദേശീയ സ്റ്റീയറിംഗ് സമിതി മുതലായവ റിപ്പോര്‍ട്ട് വിശകലനം ചെയ്തു. നിതി ആയോഗ്, കൃഷി, ധനകാര്യം, വിദേശകാര്യം, പെട്രോളിയം പ്രകൃതി വാതകം, ജലവിഭവം, ആരോഗ്യ കുടുംബക്ഷേമം, ഗ്രാമവികസനം, ഭൗമശാസ്ത്രം, നഗരകാര്യം, വ്യവസായ വാണിജ്യം തുടങ്ങിയ വിവിധ മന്ത്രാലയങ്ങളും, വകുപ്പുകളും ഉള്‍ക്കൊള്ളുന്നതാണ് ദേശീയ സ്റ്റീയറിംഗ് സമിതി. വിവിധ തലങ്ങളില്‍ നടത്തിയ വിശകലനങ്ങളുടെ അടിസ്ഥാനത്തില്‍ ഉയര്‍ന്ന എല്ലാ സംശയങ്ങള്‍ക്കുമുള്ള ഭേദഗതികള്‍ക്കാണ് റിപ്പോര്‍ട്ടിന് അന്തിമ രൂപം നല്‍കിയിട്ടുള്ളത്. 4. 2014 ല്‍ മൊത്തം 26,07,488 ജിഗാഗ്രാം സി.സി.-2 ഇക്വുവാലന്റ് (ഏകദേശം 2.607 ബില്ല്യണ്‍ ടണ്‍ സി.സി.-2 ഇക്വുവാലന്റ്) ഹരിത വാതകമാണ് ഇന്ത്യയില്‍ പുറന്തള്ളപ്പെട്ടത്. ഭൂവിനിയോഗം, വന നശീകരണം മുതലായ പ്രവര്‍ത്തനങ്ങള്‍ വഴിയുള്ള പുറന്തള്ളല്‍ ഒഴികെയാണിത്. ഇതും കൂടി ഉള്‍പ്പെടുത്തിയാല്‍ ഏകദേശം 2.306 ബില്ല്യണ്‍ ടണ്‍ കാര്‍ബണ്‍ഡൈ ഓക്‌സൈഡിന് തുല്യമാകും. മൊത്തം പുറന്തള്ളലില്‍ ഊര്‍ജ്ജ മേഖല 73 ശതമാനവും, വ്യാവസായിക മേഖല 8 ശതമാനവും, കാര്‍ഷിക മേഖല 16 ശതമാനവും, മാലിന്യ മേഖല 3 ശതമാനവും സംഭാവന ചെയ്തിട്ടുണ്ട്. വനഭൂമി, കൃഷിഭൂമി, കുടിയേറ്റങ്ങള്‍ എന്നിവിടങ്ങളിലെ കാര്‍ബണ്‍ സിങ്ക് വഴി ഏകദേശം 12% പുറന്തള്ളല്‍ തട്ടിക്കഴിച്ചിട്ടു ണ്ട്. 2014 ലെ ഇന്ത്യയുടെ ദേശീയ ഹരിത വാതക ഇന്‍വെന്ററി ഉള്‍പ്പെടുത്തിയ പട്ടിക ചുവടെ ; വിഭാഗം കാര്‍ബണ്‍ഡൈ ഓക്‌സൈഡിന് തുല്യം (ജിഗാഗ്രാം) ഊര്‍ജ്ജം 19,09,765.74 വ്യാവസായിക പ്രക്രിയകള്‍ 2,02,277.69 കൃഷി 4,17,217.54 മാലിന്യം 78,227.15 ഭൂവിനിയോഗം,ഭൂവിനിയോഗംമാറ്റം, ഫോറസ്ട്രി (എല്‍.യു.എല്‍.യു.സി.എഫ്) -3,01,192.69 എല്‍.യു.എല്‍.യു.സി.എഫ് ഒഴികെയുള്ള മൊത്തം 26,07,488.12 എല്‍.യു.എല്‍.യു.സി.എഫ്. ഉള്‍പ്പെടെയുള്ള മൊത്തം 23,06,295.43 പ്രധാന ഗുണം ഉടമ്പടിയില്‍ ഉള്‍പ്പെട്ട കക്ഷി എന്ന നിലയ്ക്ക് നടപ്പാക്കലുമായി ബന്ധപ്പെട്ട വിവരങ്ങള്‍ യഥാസമയം അറിയിക്കുക എന്ന ഉത്തരവാദിത്വം രണ്ടാം ദ്വൈവാര്‍ഷിക റിപ്പോര്‍ട്ട് സമര്‍പ്പിച്ചതിലൂടെ ഇന്ത്യ നിറവേറ്റി. പശ്ചാത്തലം കാലാവസ്ഥാ വ്യതിയാനം സംബന്ധിച്ച ഐക്യരാഷ്ട്രസഭയുടെ ചട്ടക്കൂട് ഉടമ്പടിയില്‍ ഇന്ത്യ ഒരു കക്ഷിയാണ്. ഉടമ്പടി പ്രകാരം വികസിത രാഷ്ട്രങ്ങളും, വികസ്വര രാഷ്ട്രങ്ങളും ഒരു ദേശീയ വിജ്ഞാപനത്തിലൂടെ കണ്‍വെന്‍ഷന്റെ നടത്തിപ്പുമായി ബന്ധപ്പെട്ട കാര്യങ്ങള്‍ സമര്‍പ്പിച്ചിരിക്കണം. വികസ്വര രാഷ്ട്രങ്ങള്‍ അവയുടെ ദേശീയ ഹരിത വാതപട്ടിക, ലഘൂകരണ നടപടികള്‍ മുതലായവ ഉള്‍പ്പെട്ട ദ്വൈവാര്‍ഷിക റിപ്പോര്‍ട്ട് ഓരോ രണ്ട് വര്‍ഷത്തിലൊരിക്കല്‍ സമര്‍പ്പിച്ചിരിക്കേണ്ടതാണ്.
പി.എം.എ.വൈ. ഗുണഭോക്താക്കളുടെ സമൂഹ ഗൃഹപ്രവേശത്തിന് പ്രധാനമന്ത്രി സാക്ഷ്യം വഹിച്ചു ; വല്‍സാദിലെ ജുജുവാ ഗ്രാമത്തിലെ ആസ്റ്റോള്‍ ജനവിതരണ പദ്ധതിക്ക് തറക്കല്ലിട്ടു

ഗുജറാത്തിലെ വല്‍സാദ് ജില്ലയിലുള്ള ജുജുവാ ഗ്രാമത്തില്‍ ഇന്ന് ആയിരക്കണക്കിന് പേര്‍ പങ്കെടുത്ത വമ്പിച്ച ഒരു പൊതുയോഗത്തില്‍ പ്രധാനമന്ത്രി ഭവന പദ്ധതിയുടെ (ഗ്രാമീണം) ഗുണഭോക്താക്കളുടെ സമൂഹ ഗൃഹപ്രവേശത്തില്‍ പ്രധാനമന്ത്രി ശ്രീ. നരേന്ദ്ര മോദിയും പങ്ക് ചേര്‍ന്നു. സംസ്ഥാനത്തെ 26 ജില്ലകളിലെ ഗുണഭോക്താക്കള്‍ക്ക് ഒരു ലക്ഷത്തിലേറെ വീടുകള്‍ കൈമാറി. ചടങ്ങില്‍ നിരവധി ജില്ലകളിലെ ഗുണഭോക്താക്കളെ വീഡിയോ ലിങ്കുമായി ബന്ധപ്പെടുത്തിയിരുന്നു. അവരില്‍ ചിലരുമായി പ്രധാനമന്ത്രി ആശയവിനിമയവും നടത്തി. അതേ ചടങ്ങില്‍ വച്ച് ദീന്‍ ദയാല്‍ ഉപാദ്ധ്യായ ഗ്രാമീണ്‍ കൗശല്‍ വികാസ് യോജന, മുഖ്യമന്ത്രി ഗ്രാമോദയ യോജന, ദേശീയ ഗ്രാമീണ ഉപജീവന ദൗത്യം തുടങ്ങി വിവിധ വികസന പദ്ധതികളുടെ തിരഞ്ഞെടുത്ത ഗുണഭോക്താക്കള്‍ക്ക് സര്‍ട്ടിഫിക്കറ്റുകളും, നിയമന ഉത്തരവുകളും പ്രധാനമന്ത്രി വിതരണം ചെയ്തു. വനിതാ ബാങ്ക് കറസ്‌പോണ്‍ഡന്റ്മാര്‍ക്ക് അദ്ദേഹം നിയമന ഉത്തരവുകളും, മിനി എ.റ്റി.എം. കളും വിതരണം ചെയ്തു. ആസ്റ്റോള്‍ ജലവിതരണ പദ്ധതിയുടെ തറക്കല്ലിടലും പ്രധാനമന്ത്രി നിര്‍വ്വഹിച്ചു. തദവസരത്തില്‍ സംസാരിക്കവെ, രക്ഷാബന്ധന്‍ ഉത്സവം അടുത്ത് വരികയാണെന്ന് ചൂണ്ടിക്കാട്ടിയ പ്രധാനമന്ത്രി ഈ വേളയില്‍ ഒരു സമ്മാനമെന്ന നിലയില്‍, ഒരു ലക്ഷത്തിലധികം വനിതകള്‍ക്ക് തങ്ങളുടെ പേരില്‍ വീട് ലഭിച്ചതില്‍ തനിക്ക് സംതൃപ്തിയുണ്ടെന്ന് അദ്ദേഹം പറഞ്ഞു. ഒരു പുതിയ വീട് പുതിയ സ്വപ്നങ്ങള്‍ കൊണ്ട് വരുമെന്ന് പറഞ്ഞ പ്രധാനമന്ത്രി അതോടൊപ്പം ആ സ്വപ്നങ്ങള്‍ യാഥാര്‍ത്ഥ്യമാക്കാനുള്ള പുതിയൊരു കൂട്ടായ ഉത്സാഹവും കുടുംബത്തില്‍ വന്ന് ചേരുമെന്ന് അഭിപ്രായപ്പെട്ടു. ഇന്നത്തെ ഗൃഹപ്രവേശ വേളയില്‍ കണ്ട വീടുകളെല്ലാം മികവുറ്റ ഗുണനിലവാരമുള്ളവയാണെന്ന് ചൂണ്ടിക്കാട്ടിയ പ്രധാനമന്ത്രി ഒരു ഇടനിലക്കാരനും ഉള്‍പ്പെടാത്തതുകൊണ്ടാണ് ഇത് സാധ്യമായതെന്ന് പറഞ്ഞു. 2022 ഓടെ ‘എല്ലാവര്‍ക്കും വീട്’ എന്ന ഗവണ്‍മെന്റിന്റെ കാഴ്ചപ്പാട് അദ്ദേഹം ആവര്‍ത്തിച്ചു. രാഷ്ട്രീയക്കാര്‍ ആകര്‍ഷകങ്ങളായ വീടുകള്‍ നിര്‍മ്മിക്കുന്നതിനെ കുറിച്ചാണ് ഏറെക്കാലമായി ചര്‍ച്ചകള്‍ നടന്ന് വന്നത്. ഇപ്പോള്‍ അത് പാവപ്പെട്ടവര്‍ക്ക് സ്വന്തം വീടുകള്‍ ലഭിക്കുന്നതിനെ കുറിച്ചായി. ഇന്ന് തറക്കല്ലിട്ട ആസ്റ്റോള്‍ ജലവിതരണ പദ്ധതിയെ എഞ്ചിനീയറിംഗ് അത്ഭുതം എന്ന് വിശേഷിപ്പിച്ച പ്രധാനമന്ത്രി, ശുദ്ധമായ കുടിവെള്ളം ജനങ്ങളെ രോഗങ്ങളില്‍ നിന്ന് രക്ഷിക്കുമെന്നും പറഞ്ഞു. സ്വന്തമായൊരു വീടും അതില്‍ വൈദ്യുതി, കുടിവെള്ളം, ശുദ്ധമായ പാചക വാതകം മുതലായവയും ലഭ്യമാക്കുന്നതിലൂടെ ഗവണ്‍മെന്റ് എപ്രകാരമാണ് പാവപ്പെട്ടവരുടെ ജീവിതങ്ങളില്‍ പരിവര്‍ത്തനം ഉണ്ടാക്കുന്നതെന്ന് പ്രധാനമന്ത്രി വിശദീകരിച്ചു.
പൊതുഭരണത്തിലെ മികവിനുള്ള പുരസ്‌ക്കാരങ്ങള്‍ പ്രധാനമന്ത്രി നാളെ സമ്മാനിക്കും

മുന്‍ഗണനാ പദ്ധതികളുടെ ഫലപ്രദമായ നടത്തിപ്പിന് പൊതുഭരണ രംഗത്തെ മികവിനുള്ള പുരസ്‌ക്കാരങ്ങള്‍ ജില്ലകള്‍ക്കും, വിവിധ കേന്ദ്ര സംസ്ഥാന സ്ഥാപനങ്ങള്‍ക്കും പ്രധാനമന്ത്രി ശ്രീ. നരേന്ദ്ര മോദി ന്യൂഡല്‍ഹിയിലെ വിജ്ഞാന്‍ ഭവനില്‍ നാളെ നടക്കുന്ന ചടങ്ങില്‍ സമ്മാനിക്കും. തദവസരത്തില്‍ ഗവണ്‍മെന്റ് ഉദ്യോഗസ്ഥരെ അദ്ദേഹം അഭിസംബോധനയും ചെയ്യും. പൊതുജനങ്ങളുടെ ക്ഷേമത്തിനായി ജില്ലകളും, കേന്ദ്ര സംസ്ഥാന സ്ഥാപനങ്ങളും കാഴ്ച വയ്ക്കുന്ന അസാധാരണവും, നൂതനാശയങ്ങള്‍ ഉള്‍ക്കൊള്ളുന്നതുമായ പ്രവര്‍ത്തനങ്ങളെ അംഗീകരിക്കുന്നതിനാണ് പൊതുഭരണ രംഗത്തെ മികവിനുള്ള പ്രധാനമന്ത്രിയുടെ പുരസ്‌ക്കാരങ്ങള്‍ ഏര്‍പ്പെടുത്തിയിട്ടുള്ളത്. താഴെപ്പറയുന്ന നാല് മുന്‍ഗണനാ പരിപാടികളാണ് അവാര്‍ഡിനായി ഉള്‍പ്പെടുത്തിയിട്ടുള്ളത് : 1. പ്രധാനമന്ത്രി ഫസല്‍ ബീമാ യോജന 2. ഡിജിറ്റല്‍ പണമിടപാടുകള്‍ പ്രോത്സാഹിപ്പിക്കല്‍ 3. പ്രധാനമന്ത്രി ഭവന പദ്ധതി – നഗരവും, ഗ്രാമവും 4. ദീന ദയാല്‍ ഉപാദ്ധ്യായ ഗ്രാമീണ്‍ കൗശല്ല്യ യോജന ഇതിന് പുറമേ കേന്ദ്ര സംസ്ഥാന ഗവണ്‍മെന്റ് സ്ഥാപനങ്ങള്‍ കാഴ്ച വയ്ക്കുന്ന നവീന ആശയങ്ങള്‍ക്കും അവാര്‍ഡുകള്‍ ഉണ്ട്. ഇക്കൊല്ലം നാല് മുന്‍ഗണനാ പദ്ധതികള്‍ക്കായി 11 അവാര്‍ഡുകളാണ് ഏര്‍പ്പെടുത്തിയിട്ടുള്ളത്. നൂതനാശയങ്ങളുടെ നടത്തിപ്പിന് കേന്ദ്ര, സംസ്ഥാന ഗവണ്‍മെന്റ് സ്ഥാപനങ്ങള്‍ക്കും, ജില്ലകള്‍ക്ക് നല്‍കുന്ന രണ്ട് അവാര്‍ഡുകളില്‍ ഒരെണ്ണം വികസനം ആഗ്രഹിക്കുന്ന ജില്ലയ്ക്കുമായിരിക്കും. രണ്ട് പുസ്തകങ്ങളുടെ പ്രകാശനവും പ്രധാനമന്ത്രി തദവസരത്തില്‍ നിര്‍വ്വഹിക്കും. മുന്‍ഗണനാ പദ്ധതികളും, നൂതനാശയങ്ങളും നടപ്പിലാക്കിയത് വഴിയുണ്ടായ വിജയ കഥകളുടെ സമാഹാരമായ ‘ന്യൂ പാത്ത്‌വേയ്‌സ്’, വികസനം ആഗ്രഹിക്കുന്ന ജില്ലകള്‍ക്കുള്ള മാര്‍ഗ്ഗ നിര്‍ദ്ദേശങ്ങളടങ്ങിയ ‘ആസ്പിരേഷണല്‍ ഡിസ്ട്രിക്റ്റ്‌സ്: അണ്‍ലോക്കിംഗ് പൊട്ടന്‍ഷ്യല്‍സ്’ എന്നിവയാണ് ഈ പുസ്തകങ്ങള്‍.
ശ്രീ. അടല്‍ ബിഹാരി വാജ്‌പേയിക്കു പ്രധാനമന്ത്രി ജന്മദിനാശംസകള്‍ നേര്‍ന്നു

ശ്രീ. അടല്‍ ബിഹാരി വാജ്‌പേയിക്കു പ്രധാനമന്ത്രി ശ്രീ. നരേന്ദ്ര മോദി ജന്മദിനാശംസകള്‍ നേര്‍ന്നു. ‘പ്രിയപ്പെട്ട അടല്‍ ജിക്കു ജന്മദിനാശംസകള്‍. അദ്ദേഹത്തിന്റെ അസാധാരണവും വീക്ഷണപരവുമായ നേതൃത്വം ഇന്ത്യയെ കൂടുതല്‍ വികസിതമാക്കുകയും ലോകവേദിയില്‍ നമ്മുടെ അഭിമാനം ഉയര്‍ത്തുകയും ചെയ്തു. അദ്ദേഹത്തിന്റെ ആരോഗ്യത്തിനായി ഞാന്‍ പ്രാര്‍ഥിക്കുന്നു’, പ്രധാനമന്ത്രി പറഞ്ഞു.
വൈബ്രന്റ് ഗുജറാത്ത് ഉച്ചകോടിക്കിടെ പ്രധാനമന്ത്രി അഹ്മദാബാദില്‍ ഉസ്‌ബെകിസ്താന്‍ പ്രസിഡന്റുമായി കൂടിക്കാഴ്ച നടത്തി

വൈബ്രന്റ് ഗുജറാത്ത് ആഗോള ഉച്ചകോടിക്കിടെ ഇന്ന് (18 ജനുവരി, 2019) പ്രധാനമന്ത്രി ശ്രീ. നരേന്ദ്ര മോദി ഉസ്‌ബെകിസ്താന്‍ പ്രസിഡന്റ് ശ്രീ. ഷവ്കത് മിര്‍സിയോയേവുമായി കൂടിക്കാഴ്ച നടത്തി. ഇന്നലെ (17 ജനുവരി 2019) വലിയൊരു ഉന്നതാധികാര, പ്രതിനിധി സംഘത്തോടൊപ്പം ഗാന്ധി നഗറിലെത്തിയ പ്രസിഡന്റ് മിര്‍സിയോയേവിനെ ഗുജറാത്ത് ഗവര്‍ണര്‍ ഒ.പി കോഹ്‌ലി സ്വീകരിച്ചു. കൂടിക്കാഴ്ചയില്‍ പ്രസിഡന്റ് മിര്‍സിയോയേവിനെയും അദ്ദേഹത്തിന്റെ പ്രതിനിധി സംഘത്തെയും പ്രധാനമന്ത്രി ഗുജറാത്തിലേക്ക് ഊഷ്മളമായി സ്വാഗതം ചെയ്തു. 2018 സെപ്റ്റംബര്‍ 30 മുതല്‍ ഒക്ടോബര്‍ ഒന്നുവരെയുള്ള കാലയളവില്‍ പ്രസിഡന്റ് മിര്‍സിയോയേവിന്റെ ഔദ്യോഗിക ഇന്ത്യാ സന്ദര്‍ശനത്തിനിടെ നടത്തിയ കൂടിക്കാഴ്ച അനുസ്മരിച്ച പ്രധാനമന്ത്രി, കൂടിക്കാഴ്ചയില്‍ കെക്കൊണ്ട തീരുമാനങ്ങള്‍ നടപ്പിലാക്കുന്നതിലെ പുരോഗതിയില്‍ സംതൃപ്തി പ്രകടിപ്പിച്ചു. സന്ദര്‍ശനത്തിനിടെ ഗുജറാത്ത് ഗവണ്‍മെന്റും ഉസ്‌ബെകിസ്താനിലെ അന്ദിജാന്‍ മേഖലയും തമ്മില്‍ സഹകരണത്തിനായി ഒപ്പുവെച്ച ധാരണാത്രം പരാമര്‍ശിച്ച പ്രധാനമന്ത്രി പ്രതിനിധ സംഘത്തിലെ അന്ദിജാന്‍ മേഖലാ ഗവര്‍ണറുടെ സാന്നിദ്ധ്യം എടുത്തു പറഞ്ഞു. പ്രസിഡന്റ് മിര്‍സിയായേവിന്റെ സന്ദര്‍ശന ഫലമായി ഉസ്‌ബെകിസ്താനും ഇന്ത്യയും തമ്മിലും അന്ദിജാനും ഗുജറാത്തും തമ്മിലുള്ള മേഖലാ സഹകരണം കൂടുതല്‍ ശക്തിപ്പെടുമെന്ന് പ്രധാനമന്ത്രി പ്രതീക്ഷ പ്രകടിപ്പിച്ചു. 2019 ജനുവരി 12 മുതല്‍ 13 വരെ ഉസ്‌ബെകിസ്താനിലെ സമര്‍കണ്ഡില്‍ വിദേശകാര്യമന്ത്രിതലത്തില്‍ നടന്ന ഒന്നാമത്തെ ഇന്ത്യ- സെന്‍ട്രല്‍ ഏഷ്യ ചര്‍ച്ചയ്ക്ക് നല്‍കിയ പിന്തുണയ്ക്ക് പ്രധാനമന്ത്രി പ്രസിഡന്റ് മിര്‍സിയോയേവിന് നന്ദി രേഖപ്പെടുത്തി. അഫ്ഗാനിസ്താനിലെ സമാധാന, വികസന പ്രവര്‍ത്തനങ്ങള്‍ക്കായുള്ള പിന്തുണയും ചര്‍ച്ച ചെയ്തതായി പ്രധാനമന്ത്രി ചൂണ്ടിക്കാട്ടി. വൈബ്രന്റ് ഗുജറാത്ത് ഉച്ചകോടിയില്‍ പങ്കെടുക്കാനുള്ള പ്രധാനമന്ത്രിയുടെ ക്ഷണത്തിന് പ്രസിഡന്റ് മിര്‍സിയോയേവ് നന്ദി പറഞ്ഞു. ഇന്ത്യയില്‍നിന്ന് നിക്ഷേപം ആകര്‍ഷിക്കുന്നതിന് ഉസ്‌ബെകിസ്താന്‍ ഉയര്‍ന്ന പരിഗണനയാണ് നല്‍കുന്നതെന്ന് അദ്ദേഹം പ്രധാനമന്ത്രിയെ അറിയിച്ചു. ഐ.ടി, വിദ്യാഭ്യാസം, ഫാര്‍മസ്യൂട്ടിക്കല്‍സ്, ആരോഗ്യപരിരക്ഷ, അഗ്രി ബിസിനസ്, ടൂറിസം എന്നിവ ഇന്ത്യയുമായി സഹകരിക്കാന്‍ സാധ്യതയുള്ള മുന്‍ഗണനാ മേഖലകളായി അദ്ദേഹം എടുത്തു പറഞ്ഞു. സെന്‍ട്രല്‍ ഏഷ്യന്‍ മേഖലയില്‍ ഇന്ത്യയുടെ ഗുണപരമായ സ്വാധീനവും അഫ്ഗാനിസ്ഥാനിലെ പുരോഗതിക്കുള്ള പങ്കാളിത്ത രാജ്യങ്ങളുടെ താല്‍പര്യവും വ്യക്തമാക്കിയ ആദ്യ ഇന്ത്യ- സെന്‍ട്രല്‍ ഏഷ്യ ചര്‍ച്ചയുടെ ഫലങ്ങളില്‍ പ്രസിഡന്റ് മിര്‍സിയോയേവ് പ്രധാനമന്ത്രി ശ്രീ. നരേന്ദ്ര മോദിയെ അഭിനന്ദിച്ചു. ഇന്ത്യയുടെ ഊര്‍ജ്ജ ആവശ്യങ്ങള്‍ നിറവേറ്റുന്നതിന് ദീര്‍ഘകാലാടിസ്ഥാനില്‍ യുറേനിയം അയിരിന്റെ ലഭ്യത ഉറപ്പുവരുത്തുന്നതിന് ഇന്ത്യന്‍ ആണവോര്‍ജ്ജ വകുപ്പും ഉസ്‌ബെകിസ്താനിലെ നൊവോയി മിനറല്‍സ് ആന്റ് മെറ്റലര്‍ജികല്‍ കമ്പനിയും തമ്മില്‍ കരാറുകള്‍ കൈമാറുന്നതിന് ഇരു നേതാക്കളും സാക്ഷ്യം വഹിച്ചു. ഉസ്‌ബെകിസ്താനിലെ ഭവന, സാമൂഹ്യ അടിസ്ഥാനസൗകര്യ പദ്ധതികള്‍ക്ക് സാമ്പത്തിക സഹായം ലഭ്യമാക്കുന്നതിന് 200 ദശലക്ഷം ഡോളര്‍ വായ്പ ലഭ്യമാക്കുന്നതിന് ഇന്ത്യയുടെ എക്‌സ്‌പോര്‍ട്ട്- ഇംപോര്‍ട്ട് ബാങ്കും ഉസ്‌ബെകിസ്ഥാന്‍ ഗവണ്‍മെന്റും തമ്മില്‍ കരാര്‍ ഒപ്പുവെക്കുന്നതിനെ ഇരുനേതാക്കളും സ്വാഗതം ചെയ്തു. പ്രസിഡന്റ് മിര്‍സിയോയേവിന്റെ ഇന്ത്യാ സന്ദര്‍ശനവേളയിലാണ് ഉസ്‌ബെകിസ്താന് 200 ദശലക്ഷം ഡോളര്‍ വായ്പ നല്‍കുമെന്ന് പ്രധാനമന്ത്രി നരേന്ദ്ര മോദി പ്രഖ്യാപിച്ചത്.
ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് ഓഫ് ഇന്ത്യയും അയര്‍ലന്‍ഡിലെ ഇന്‍സ്റ്റിറ്റ്യൂട്ട് ഓഫ് സെര്‍ട്ടിഫൈഡ് പബ്ലിക് അക്കൗണ്ടന്റ്‌സും തമ്മില്‍ 2010ല്‍ ഒപ്പുവെച്ച പരസ്പര അംഗീകാര ധാരണാപത്രത്തിനും പുതിയ ധാരണാപത്രത്തിനും മന്ത്രിസഭാ അനുമതി

അക്കൗണ്ടിങ് സംബന്ധിച്ച അറിവു മെച്ചപ്പെടുത്തുന്നതിനും തൊഴില്‍പരവും ബൗദ്ധികവുമായ വികാസം സാധ്യമാക്കുന്നതിനും അംഗങ്ങളുടെ താല്‍പര്യങ്ങള്‍ മുന്നോട്ടുകൊണ്ടുപോകുന്നതിനും അയര്‍ലന്‍ഡിലെയും ഇന്ത്യയിലെയും അക്കൗണ്ടിങ് മേഖലയുടെ വികസനത്തിനു സൃഷ്ടിപരമായ സംഭാവനകള്‍ അര്‍പ്പിക്കുന്നതിനുമായി ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് ഓഫ് ഇന്ത്യ(ഐ.സി.എ.ഐ.)യും അയര്‍ലന്‍ഡിലെ ഇന്‍സ്റ്റിറ്റ്യൂട്ട് ഓഫ് സെര്‍ട്ടിഫൈഡ് പബ്ലിക് അക്കൗണ്ടന്റ്‌സും (സി.പി.എ.) തമ്മില്‍ 2010ല്‍ ഒപ്പുവെച്ച പരസ്പര അംഗീകാര ധാരണാപത്ര(എം.ആര്‍.എ.)ത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. പുതിയ എം.ആര്‍.എ. ഒപ്പുവെക്കുന്നതിന് അനുമതിയും നല്‍കി. ഫലം: ഇരു രാജ്യങ്ങളിലെയും ഏറ്റവും നല്ല പ്രവര്‍ത്തന മാതൃകകള്‍ മനസ്സിലാക്കാന്‍ ഇരു വിഭാഗത്തെയും അംഗങ്ങള്‍ക്ക് അവസരം ലഭിക്കുകയും അത് പുതിയകാല വിപണിയുടെ ആവശ്യങ്ങളോടു പ്രതികരിക്കാന്‍ അവരെ പ്രാപ്തരാക്കുകയും ചെയ്യും. പശ്ചാത്തലം: ഇന്ത്യയില്‍ ചാര്‍ട്ടേഡ് അക്കൗണ്ടന്‍സി എന്ന തൊഴില്‍ നിയന്ത്രിക്കുന്നതിനായി ഇന്ത്യന്‍ പാര്‍ലമെന്റ് പാസാക്കിയ ദ് ചാര്‍ട്ടേഡ് അക്കൗണ്ടന്റ്‌സ് ആക്റ്റ് 1949നു വിധേയമായി രൂപീകൃതമായ ചട്ടപ്രകാരമായ സ്ഥാപനമാണ് ഐ.സി.എ.ഐ. അയ്യായിരം അംഗങ്ങളും വിദ്യാര്‍ഥികളുമായി അയര്‍ലന്‍ഡിലെ പ്രധാന അക്കൗണ്ടന്‍സി സ്ഥാപനമാണ് സി.പി.എ. അയര്‍ലന്‍ഡ്.
രാജ്യത്തെ കര്‍ഷകരുമായി പ്രധാനമന്ത്രി നാളെ നേരിട്ടു സംവദിക്കും

നാളെ രാവിലെ 9.30നു പ്രധാനമന്ത്രി ശ്രീ. നരേന്ദ്ര മോദി രാജ്യത്തെ കര്‍ഷകരുമായി വീഡിയോ ബ്രിഡ്ജിലൂടെ നേരിട്ടു സംവദിക്കും. കര്‍ഷകര്‍ക്കു പറയാനുള്ള കാര്യങ്ങള്‍ നേരിട്ടറിയാന്‍ ഉദ്ദേശിച്ചാണിത്. കര്‍ഷകരുടെ വരുമാനം ഇരട്ടിപ്പിക്കുന്നതുമായി ബന്ധപ്പെട്ട പദ്ധതികളും ചര്‍ച്ച ചെയ്യും. കൃഷി വിജ്ഞാന കേന്ദ്രങ്ങളും പൊതുസേവനകേന്ദ്രങ്ങളും (സി.എസ്.സി.) ദൂരദര്‍ശനും ഡിഡി കിസ്സാനും ആകാശവാണിയും രാജ്യത്താകമാനം പരിപാടി നേരിട്ടു പ്രക്ഷേപണം ചെയ്യും. ‘നരേന്ദ്ര മോദി ആപ്പി’ലൂടെയും ജനങ്ങള്‍ക്കു പ്രധാനമന്ത്രിയുമായി സംവദിക്കാം.
സഫായ് കര്‍മ്മചാരികള്‍ക്കായുള്ള ദേശീയ കമ്മീഷനില്‍ ഉപാദ്ധ്യക്ഷന്റെയും, അംഗത്തിന്റെയും ഓരോ തസ്തികകള്‍ സൃഷ്ടിക്കും

ശുചീകരണ തൊഴിലാളികള്‍ക്കായുള്ള ദേശീയ കമ്മീഷനില്‍ ഉപാദ്ധ്യക്ഷന്റെയും, അംഗത്തിന്റെയും ഓരോ തസ്തികകള്‍ സൃഷ്ടിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. കമ്മീഷന്റെ പ്രവര്‍ത്തനം കൂടുതല്‍ കാര്യക്ഷമമാക്കാനും ശുചീകരണ തൊഴിലാളികളുടെ ക്ഷേമം ഉറപ്പാക്കുന്നതിനുമുള്ള ലക്ഷ്യം കൈവരിക്കുന്നതിനാണ് ഈ തീരുമാനം. പശ്ചാത്തലം ശുചീകരണ തൊഴിലാളികള്‍ക്കായുള്ള ദേശീയ കമ്മീഷന്‍ ശുചീകരണ തൊഴിലാളികളുടെയും, തോട്ടിപ്പണിക്കാരുടെയും ക്ഷേമത്തിനായി പ്രവര്‍ത്തിക്കുന്ന സ്ഥാപനമാണ്. ശുചീകരണ തൊഴിലാളികള്‍ക്ക് ലഭിക്കുന്ന സൗകര്യങ്ങളിലും, അവസരങ്ങളിലുമുള്ള അസമത്വങ്ങള്‍ ഇല്ലായ്മ ചെയ്യാന്‍ വേണ്ടി പ്രവര്‍ത്തിക്കുന്നതിന് പുറമേ തോട്ടിപ്പണിക്കാരുടെ സമയബന്ധിത പുനരധിവാസം ഉറപ്പാക്കേണ്ട സുപ്രധാന പങ്കും ശുചീകരണ തൊഴിലാളികള്‍ക്കായുള്ള ദേശീയ കമ്മീഷനുണ്ട്. 2013 ലെ തോട്ടിപ്പണി നിരോധന പുനരധിവാസ നിയമത്തിലെ 31-ാം വകുപ്പ് പ്രകാരം താഴെപ്പറയുന്ന ചുമതലകള്‍ കമ്മീഷനുണ്ട്: 1. നിയമത്തിന്റെ നടപ്പാക്കല്‍ നിരീക്ഷിക്കല്‍ 2. ഈ നിയമത്തിന്റെ ലംഘനവുമായി ബന്ധപ്പെട്ട പരാതികള്‍ അന്വേഷിക്കല്‍ 3. നിയമത്തിന്റെ ഫലപ്രദമായ നടത്തിപ്പ് സംബന്ധിച്ച് കേന്ദ്ര, സംസ്ഥാന ഗവണ്‍മെന്റുകള്‍ക്ക് ഉപദേശം നല്‍കല്‍.
ചൈനാ സന്ദര്‍ശനത്തിന് പുറപ്പെടും മുന്‍പ് പ്രധാനമന്ത്രിയുടെ പ്രസ്താവന

പ്രധാനമന്ത്രി ശ്രീ. നരേന്ദ്ര മോദി നാളെയും മറ്റന്നാളും (2018 ഏപ്രില്‍ 27- 28) ചൈനയിലെ വുഹാന്‍ സന്ദര്‍ശിക്കും. ചൈനയിലേയ്ക്ക് യാത്ര തിരിക്കും മുമ്പ് പ്രധാനമന്ത്രി പുറപ്പെടുവിച്ച പ്രസ്താവന ചുവടെ : ‘ചൈനീസ് പ്രസിഡന്റ് ഷീ ജിന്‍പിംഗുമായുള്ള ഒരു അനൗപചാരിക ഉച്ചകോടിക്കായി ഞാന്‍ ഈ മാസം 27, 28 തീയതികളില്‍ ചൈനയിലെ വുഹാന്‍ സന്ദര്‍ശിക്കുന്നതാണ്. ഉഭയകക്ഷി, ആഗോള പ്രാധാന്യമുള്ള നിരവധി വിഷയങ്ങളില്‍ പ്രസിഡന്റ് ഷീയും, ഞാനും വീക്ഷണങ്ങള്‍ കൈമാറും. സമകാലീന, ഭാവി അന്താരാഷ്ട്ര സാഹചര്യങ്ങളുടെ പശ്ചാത്തലത്തില്‍ ദേശീയ വികസനം സംബന്ധിച്ച അവരവരുടെ കാഴ്ചപ്പാടുകളും, മുന്‍ഗണനകളും ഞങ്ങള്‍ ചര്‍ച്ച ചെയ്യും. ഇന്ത്യാ- ചൈന ബന്ധങ്ങളിലെ സംഭവവികാസങ്ങള്‍ തന്ത്രപരവും ദീര്‍ഘകാലാടിസ്ഥനത്തിലുമുള്ളതായ കാഴ്ചപ്പാടില്‍ നിന്ന് കൊണ്ട് ഞങ്ങള്‍ അവലോകനം ചെയ്യും’.
പ്രധാനമന്ത്രി ക്രിസ്മസ് ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിനു ക്രിസ്മസ് ആശംസകള്‍ നേര്‍ന്നു. ‘എല്ലാവര്‍ക്കും ആഹ്ലാദകരമായ ക്രിസ്മസ് നേരുന്നു. ക്രിസ്തുദേവന്‍ പകര്‍ന്നുനല്‍കിയ മഹത്തായ പാഠങ്ങള്‍ നാം ഇന്ന് അനുസ്മരിക്കുന്നു. ഈ ഉത്സവവേള നമ്മുടെ സമൂഹത്തില്‍ ആനന്ദവും സൗഹൃദവും വര്‍ധിപ്പിക്കട്ടെ’, പ്രധാനമന്ത്രി പറഞ്ഞു.
നഗര പാചക വാതക വിതരണ പദ്ധതിയുടെ ഒന്‍പതാമതു റൗണ്ടിന്റെ പ്രവൃത്തി ഉദ്ഘാടനത്തിനു പ്രധാനമന്ത്രി തറക്കല്ലിട്ടു

നഗര പാചകവാതക വിതരണ പദ്ധതി(സി.ജി.ഡി.)യുടെ ഒന്‍പതാമതു റൗണ്ടില്‍ അംഗീകാരം നല്‍കിയ പ്രവൃത്തിയുടെ ഉദ്ഘാടനം വീഡിയോ കോണ്‍ഫറസിങ്ങിലൂടെ ന്യൂഡെല്‍ഹി വിജ്ഞാന്‍ ഭവനില്‍ പ്രധാനമന്ത്രി ശ്രീ. നരേന്ദ്ര മോദി നിര്‍വഹിച്ചു. സി.ജി.ഡി. പത്താം റൗണ്ടിന്റെ ലേല നടപടികളും അദ്ദേഹം ഉദ്ഘാടനം ചെയ്തു. സി.ജി.ഡി. ഒന്‍പതാം റൗണ്ടിലെ ലേലപ്രകാരം 129 ജില്ലകളില്‍ നഗര പാചകവാതക വിതരണം നടപ്പാക്കാനുള്ള പ്രവൃത്തി ആരംഭിച്ചതായി പ്രധാനമന്ത്രി ചടങ്ങില്‍ വ്യക്തമാക്കി. സി.ജി.ഡി. പത്താം റൗണ്ടില്‍ 400 ജില്ലകളിലേക്കുകൂടി പദ്ധതി വ്യാപിപ്പിക്കുമെന്നും അതോടെ രാജ്യത്തെ ആകെ ജനസംഖ്യയുടെ 70 ശതമാനത്തിനും വീടുകളില്‍ പൈപ്പ്‌ലൈന്‍ വഴി പാചകവാതകം എത്തിക്കാന്‍ സാധിക്കുമെന്നും പ്രധാനമന്ത്രി വെളിപ്പെടുത്തി. പ്രകൃതിവാതകത്തെ അടിസ്ഥാനമാക്കിയുള്ള സമ്പദ്‌വ്യവസ്ഥയിലേക്കാണ് ഇന്ത്യ ചുവടുവെക്കുന്നതെന്നു ചൂണ്ടിക്കാട്ടിയ അദ്ദേഹം, ഇത്തരമൊരു സമ്പദ്‌വ്യവസ്ഥയുടെ വിവിധ വശങ്ങളില്‍ കേന്ദ്ര ഗവണ്‍മെന്റ് ശ്രദ്ധ അര്‍പ്പിച്ചുവരികയാണെന്നു വ്യക്തമാക്കി. എല്‍.എന്‍.ജി. ടെര്‍മിനലുകള്‍ വര്‍ധിപ്പിക്കുക, ദേശീയ തലത്തിലുള്ള പാചകവാതക ശൃംഖല ഒരുക്കുക, നഗരങ്ങളില്‍ പാചകവാതക വിതരണ ശൃംഖല തീര്‍ക്കുക എന്നിവ ഉള്‍പ്പെടെയുള്ള പ്രവര്‍ത്തനങ്ങളിലൂടെ പാചകവാതക രംഗത്തെ അടിസ്ഥാനസൗകര്യം വികസിപ്പിക്കുന്നതിനായി കേന്ദ്ര ഗവണ്‍മെന്റ് നടപ്പാക്കിവരുന്ന കാര്യങ്ങള്‍ ശ്രീ. മോദി ചൂണ്ടിക്കാട്ടി. മാലിന്യമുക്തമായ ഊര്‍ജം എന്ന ആശയത്തിലേക്കു നീങ്ങുന്നതില്‍ പ്രകൃതിവാതകത്തെ അടിസ്ഥാനമാക്കിയുള്ള സമ്പദ്‌വ്യവസ്ഥയ്ക്കുള്ള പ്രാധാന്യം വിശദീകരിച്ച അദ്ദേഹം, മാലിന്യമുക്ത ഊര്‍ജത്തിലേക്കു നയിക്കുന്നതില്‍ നിര്‍ണായക പങ്കു വഹിക്കാന്‍ സി.ജി.ഡി. ശൃംഖലയ്ക്കു സാധിക്കുമെന്നു വ്യക്തമാക്കി. വിശാലമായ വീക്ഷണമാണ് മാലിന്യമുക്തമായ ഊര്‍ജത്തെ സംബന്ധിച്ച് കേന്ദ്ര ഗവണ്‍മെന്റ് പുലര്‍ത്തിവരുന്നതെന്നു പ്രധാനമന്ത്രി പറഞ്ഞു. കേന്ദ്ര ഗവണ്‍മെന്റിന്റെ മാലിന്യമുക്ത ഊര്‍ജ പദ്ധതികളായ എഥനോള്‍ കലര്‍ത്തല്‍, സാന്ദ്രീകൃത ജൈവ വാചക പ്ലാന്റുകള്‍, എല്‍.പി.ജി. കൂടുതല്‍ സ്ഥലങ്ങൡ ലഭ്യമാക്കല്‍, വാഹനങ്ങള്‍ക്ക് ബി.എസ്.-6 ഇന്ധനങ്ങള്‍ ഉപയോഗപ്പെടുത്തല്‍ എന്നിവയെക്കുറിച്ച് അദ്ദേഹം പരാമര്‍ശിച്ചു. കഴിഞ്ഞ നാലു വര്‍ഷത്തിനിടെ 12 കോടി പാചകവാതക കണക്ഷനുകള്‍ നല്‍കിയെന്നു പ്രധാനമന്ത്രി വെളിപ്പെടുത്തി. വാതകാധിഷ്ഠിത വ്യവസായങ്ങള്‍ സാധ്യമാക്കുന്നതും യുവാക്കള്‍ക്കു തൊഴിലവസരം സൃഷ്ടിക്കുന്നതും ജനജീവിതം സുഖകരമാക്കി മാറ്റുന്നതുമായ പുതിയ ഒരു പരിസ്ഥിതിയുടെ പിറവിയിലേക്കു പ്രകൃതിവാതക ശൃംഖലകള്‍ നയിക്കുമെന്ന് അദ്ദേഹം പറഞ്ഞു. മാലിന്യമുക്തമായ ഊര്‍ജം, പ്രകൃതിവാതകത്തെ അടിസ്ഥാനമാക്കിയുള്ള സമ്പദ്‌വ്യവസ്ഥ എന്നീ ലക്ഷ്യങ്ങള്‍ നേടിയെടുക്കുന്നതിനായി ഗവണ്‍മെന്റ അത്യധ്വാനം ചെയ്യുമെന്നു പ്രധാനമന്ത്രി പറഞ്ഞു. ഈ ലക്ഷ്യങ്ങള്‍ നേടിയെടുക്കുക എന്നതു കേവലം നമ്മുടെ ആവശ്യമല്ലെന്നും അതു മാനവികതയ്ക്കും വരംതലമുറകള്‍ക്കുമൊക്കെ അനിവാര്യമാണെന്നും അദ്ദേഹം വ്യക്തമാക്കി.
പ്രധാനമന്ത്രി ലോക ജൈവ ഇന്ധന ദിവസത്തോടനുബന്ധിച്ചുള്ള ചടങ്ങില്‍ സംബന്ധിക്കും

പ്രധാനമന്ത്രി ശ്രീ. നരേന്ദ്ര മോദി ന്യൂ ഡല്‍ഹിയിലെ വിജ്ഞാന്‍ ഭവനില്‍ നാളെ (2018 ആഗസ്റ്റ് 18) നടക്കുന്ന ലോക ജൈവ ഇന്ധന ദിവസത്തോടനുബന്ധിച്ച് നടക്കുന്ന ചടങ്ങില്‍ സംബന്ധിക്കും. കര്‍ഷകര്‍, ശാസ്ത്രജ്ഞര്‍, സംരംഭകര്‍, വിദ്യാര്‍ത്ഥികള്‍, ഗവണ്‍മെന്റ് ഉദ്യോഗസ്ഥര്‍, സാമാജികര്‍ തുടങ്ങി വൈവിധ്യമാര്‍ന്ന സദസിനെ അദ്ദേഹം അഭിസംബോധന ചെയ്യും. ജൈവ ഇന്ധനങ്ങള്‍ അസംസ്‌കൃത എണ്ണ ഇറക്കുമതിക്ക് മേലുള്ള ആശ്രിതത്വം കുറയ്ക്കാന്‍ സഹായിക്കും. കൂടുതല്‍ ശുദ്ധമായ പരിസ്ഥിതി, കര്‍ഷകര്‍ക്ക് അധിക വരുമാനം, ഗ്രാമീണ മേഖലകളില്‍ തൊഴില്‍ ഉല്‍പ്പാദനം മുതലായവ സൃഷ്ടിക്കാന്‍ അവയ്ക്കാകും. അതിനാല്‍ തന്നെ ജൈവ ഇന്ധനങ്ങള്‍ ശുചിത്വ ഭാരതം, കര്‍ഷകരുടെ വരുമാനം വര്‍ദ്ധിപ്പിക്കല്‍ മുതലായ ഗവണ്‍മെന്റിന്റെ വിവിധ ഉദ്യമങ്ങളുമായി കൂട്ട് പ്രവര്‍ത്തനത്തിന് വഴിയൊരുക്കും. ഗവണ്‍മെന്റിന്റെ ശ്രമഫലമായി പെട്രോളില്‍ എഥനോള്‍ ചേര്‍ക്കല്‍ 2013-14 ലെ 38 കോടി ലിറ്ററില്‍ നിന്ന് 2017-2018 ല്‍ 141 കോടി ലിറ്ററാക്കി ഉയര്‍ത്താന്‍ കഴിഞ്ഞു. ജൈവ ഇന്ധനങ്ങളെ കുറിച്ചുള്ള ദേശീയ നയത്തിന് ഇക്കൊല്ലം ജൂണില്‍ ഗവണ്‍മെന്റ് അംഗീകാരം നല്‍കിയിരുന്നു.
ഭഗവാന്‍ ബിര്‍സാ മുണ്ടയ്ക്ക് പ്രധാനമന്ത്രി പ്രണാമം അര്‍പ്പിച്ചു

ഭഗവാന്‍ ബിര്‍സാ മുണ്ടയുടെ ജയന്തി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് പ്രണാമം അര്‍പ്പിച്ചു. ‘ഭഗവാന്‍ ബിര്‍സാ മുണ്ടയ്ക്ക് അദ്ദേഹത്തിന്‍ ജയന്തി ദിനത്തില്‍ പ്രണാമം. അദ്ദേഹത്തിന്റെ അജയ്യമായ വിപദി ധൈര്യം പ്രചോദനത്തിന്റെ ഉറവിടമാണ്. ഭഗവാന്‍ ബിര്‍സാ മുണ്ടയുടെ ജീവിതത്തില്‍ നിന്ന് പ്രചോദനം ഉള്‍ക്കൊണ്ടാണ് ഇന്ത്യയുടെ അഭിമാനമായ നമ്മുടെ ഗിരിവര്‍ഗ്ഗ സമൂഹങ്ങളുടെ ശാക്തീകരണത്തിനായി ഞങ്ങള്‍ പ്രവര്‍ത്തിച്ച് കൊണ്ടിരിക്കുന്നത്,’ പ്രധാനമന്ത്രി പറഞ്ഞു.
ഗുജറാത്തിലെ റോഡ് അപകടത്തില്‍ പ്രധാനമന്ത്രിയുടെ അനുശോചനം

ഗുജറാത്തില്‍ റോഡ് അപകടത്തിലുണ്ടായ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി ദുഖം പ്രകടിപ്പിച്ചു. പ്രധാനമന്ത്രി പറഞ്ഞു, ‘ഗുജറാത്തിലെ രംഗ്‌ഹോളയ്ക്ക് സമീപമുണ്ടായ അപകടത്തില്‍ തങ്ങളുടെ പ്രിയപ്പെട്ടവരെ നഷ്ടമായ ഏവരെയും ഞാന്‍ അനുശോചനം അറിയിക്കുന്നു. അപകടം അത്യന്തം ദൗര്‍ഭാഗ്യവും, മനോവേദന ഉളവാക്കുന്നതുമാണ്. അപകടത്തില്‍ പരിക്കേറ്റവര്‍ എത്രയും വേഗത്തില്‍ സുഖം പ്രാപിക്കട്ടെയെന്ന് ഞാന്‍ പ്രാര്‍ത്ഥിക്കുന്നു.’